Bejaarde egpaar oorleef plaasaanval in KZN | Landbou
Ter illustrasie. Foto: LBW-argief
'n Egpaar in hul 70's het oorleef nadat hulle op hul afgeleë plaas by Wasbank in KwaZulu-Natal aangerand en beroof is.
Volgens mnr. Freddie van Tonder, veiligheidshoof by die provinsiale landbou-unie Kwanalu, het die aanval gisteroggend plaasgevind.
Van Tonder het per selfoon van die toneel af aan Landbouweekblad gesê dat die egpaar, mnr Barry Jones en sy vrou, Pam, se honde hom gewaarsku het toe 'n grys Renault Clio met vier mans in die plaaswerf binnegery het. Die mans het aanvanklik gesê dat hulle belang stel om beeste te koop.
"Twee van die mans het Barry begin aanrand, terwyl twee ander by die plaashuis ingebreek het en Pam binne die huis aangerand het. Die verdagtes het sowat R10 000 en die Jones's se vuurwapens gesteel. Volgens Pam het een van die aanvallers haar klere begin uittrek, maar het opgehou toe sy vir hom begin bid het en hom gevra het hoe hy sou voel as sy ma verkrag was," het Van Tonder gesê.
Hy het bygevoeg dat die egpaar waarskynlik van 'n moontlik erger lot gered is, want terwyl die aanvallers saam met die egpaar in die huis was, het die plaaslike plaasveiligheidsradionetwerk vir hul daaglikse veiligheidsaanmelding ingeroep. Dit het na bewering die aanvallers ontstel en hulle het in hul voertuig van die toneel gevlug.
Van Tonder het gesê dat hy binnekort met die polisie sou skakel om te verseker dat die plaasaanval reg ondersoek word en om uit te vind wie as die ondersoekbeampte aangestel sal word.
Hy het alle boere daaraan herinner om vroegtyding in alle aspekte van hul eie veiligheid en sekuriteit te belê, en het gesê dat Kwanalu sy lede weer raad sal gee oor hoe om hulself te beveilig.
Kapt. Nqobile Gwala, provinsiale woordvoerder vir die polisie, het gesê 'n saak van huisroof word ondersoek.
"Die verdagtes het kontant, drie vuurwapens, juweliersware, skootrekenaars, selfone, bankkaarte en ander items gevat voordat hulle van die toneel gevlug het," het sy gesê.
Die aanval op die egpaar het plaasgevind aangrensend aan Glencoe, waar 'n boer, mnr. Garth Simpson (68), Qiniso Dlamini (17) na bewering op 28 September tydens 'n worsteling doodgeskiet het. Simpson is steeds in aanhouding in afwagting van die uitslag van sy borgtogaansoek in die Glencoe-landdroshof. Hy is na bewering deur Dlamini en twee ander mans aangeval wat na bewering gewelddadig probeer het om beeste wat Simpson geskut het, terug te kry.